钦定古今图书集成/理学汇编/文学典/第044卷 > 元延明
## 钦定古今图书集成/理学汇编/文学典/第044卷 > 元延明

按《魏书安丰王猛传》：“猛子延明，世宗时授大中大夫。
延昌初，岁大饥，延明乃减家财以拯宾客数千人，并
赡其家。至肃宗初，为豫州刺史，甚有政绩，累迁给事
黄门侍郎。延明既博极群书，兼有文藻，鸠集图籍万
有馀卷，性清俭，不营产业。与中山王熙及弟临淮王
彧等并以才学令望，有名于世。虽风流造次不及熙、
彧，而稽古淳笃过之。”寻迁侍中，诏与侍中崔光撰定
服制。后兼尚书右仆射，以延明博识多闻，敕监金石
事。及元法僧反，诏为东道行台、徐州大都督、节度诸
军事，与都督临淮王彧、尚书李宪等讨法僧。萧衍遣
其豫章王综镇徐州。延明先牧徐方，甚得民誉，招怀
旧土，远近归之。综既降，延明因以军乘之，复东南之
境，至宿豫而还。迁都督、徐州刺史。频经师旅，人物凋
弊，延明招携新故，人悉安业，百姓咸附。庄帝时，兼尚
书令、大司马。及元颢入洛，延明受颢委寄，率众守河
桥。颢败，遂将妻子奔萧衍，死于江南。庄帝末，丧还。出
帝初，赠太保，王如故。谥曰文宣。所著诗赋、赞颂、铭诔
三百馀篇。又撰《五经宗略》《诗礼别义》，注《帝王世纪》及
《列仙传》。又以河间人信都芳工算术，引之在馆。其撰
《古今乐事》九章十二图，又集《器准》九篇，芳别为之注，
皆行于世。